**Referat af ordinært møde i bestyrelsen for**

**Århus Statsgymnasium den 3. december 2020**

I mødet deltog Hanne Birkmose, Anne Storm Rasmussen, Carsten Aude, Helle Richardt, Frida Wamsler, Christoffer Bundgaard, Dorte Fristrup, Lars Nordam og Charlotte Ernst (referent). Der var afbud fra Lene Bak, Ouafa Rian og Kristoffer Kaae.

**Dagsorden:**

1. **Godkendelse af referat**
2. **Kapacitet og elevfordeling**
3. **Nyt fra formanden og rektor**
4. **MTU 2020**
5. **Foreløbigt budget for 2021**
6. **Budgetopfølgning**
7. **Møde- og arbejdsplan for 2021**
8. **Evt.**

**Referat:**

Hanne Birkmose bød velkommen til Carsten Aude, som er nyt bestyrelsesmedlem efter Torben Jensen. Carsten Aude er skoleleder på Sabro Korsvejsskole og udpeget af Aarhus Skolelederforening.

Kristoffer Kaae har fået nyt job pr. 1. januar 2021 og udtræder derfor af bestyrelsen. Hanne Birkmose takkede Kristoffer Kaae for sin indsats i bestyrelsen. Der er endnu ikke udpeget en ny medarbejderrepræsentant som afløser for Kristoffer Kaae.

Christoffer Bundgaard forlader bestyrelsen til februar, hvor der vælges ny elevrepræsentant.

**Ad 1. Godkendelse af referat**

# Beslutning

Bestyrelsen godkendte og underskrev referat af bestyrelsens møde den 17. september 2020.

**Ad 2. Kapacitet og elevfordeling**

*Orientering og drøftelse*

Dorte Fristrup orienterede om Region Midtjyllands forslag til kapacitetsfastsættelse 2021/22, som har været sendt i høring. Bestyrelsens formand og rektor har i høringssvaret bl.a. anført, at der ikke er noget talmæssigt belæg for Region Midtjyllands argument om, at ansøgere er flyttet fra Langkær til Århus Statsgymnasium. Hanne Birkmose og Dorte Fristrup har efterfølgende været til møde med regionsdirektøren m fl., og Dorte Fristrup har sammen med en række andre rektorer deltaget i møde i Udvalget for Regional Udvikling. Udvalget har indstillet at nedlægge Aarhus Techs stx afdeling på Dollerupvej, og beskære alle andre stx gymnasier i Aarhus med 1 klasse. Regionsrådet behandler sagen i december, og herefter skal Børne- og Undervisningsministeriet træffe endelig afgørelse, hvilket tidligst forventes at ske i marts 2021.

Sideløbende med kapacitetsafklaringen skal den kommende elevfordelingsproces drøftes. Der er frist til den 2. januar for en fælles elevfordelingsmodel. Det er Dorte Fristrups vurdering, at det kan blive svært at finde frem til en fælles model, idet der også i relation til elevfordelingsproblematikkerne er særlige udfordringer omkring Aarhus Tech og Viby.

Bestyrelsen drøftede forskellige muligheder og begrænsninger. Carsten Aude nævnte behovet for indgående kendskab til demografi og fremskrivninger mv. i skolens optageområder. Dorte Fristrup kunne hertil oplyse, at Region Midt flere gange er blevet bedt om at fremlægge sådanne elevprognoser, men at dette endnu ikke er sket. Anne Storm Rasmussen savnede viden om, hvad der sker med de elever, som henvises til et ikke ønsket tilbud, som de aldrig har ønsket. Der synes her at være et stort mørketal.

Bestyrelsen gav rektor fuld opbakning til formidling af konsekvenserne af Region Midtjyllands planer.

**Ad 3. Nyt fra formanden og rektor**

# Orientering

Dorte Fristrup orienterede om nyt fra skolen:

* Corona fylder fortsat meget. Der var lige efter uge 42 en del smitte, som nu er på retur. Skemamæssigt kører skolen pt. 3-holds skift med 3 forskudte spisepauser og frikvarterer. Nogle aktiviteter, herunder Teaterkoncerten afvikles under nytænkte og Corona sikre tilrettelæggelsesformer, og andre udskydes eller aflyses. De sædvanlige studieture er afløst af 5 studietursdage i DK uden overnatning.
* Strategiarbejdet er forsinket på grund af Corona.
* Studieretningsudbud 2021-22 bestemmes i det store og hele af Børne- og Undervisningsministeriets rammer for mulige studieretninger. Århus Statsgymnasium har desuden en godkendt forsøgsstudieretning med engelsk, mediefag og billedkunst.
* Der er indberettet en gennemsnitlig klassekvotient i 1. g på 25,4.
* Dorte Fristrup er blevet beskikket som medlem af EVAs bestyrelse.
* Investeringsrammerne for 2021 er på opfordring fra Børne og Undervisningsministeriet blevet nedskrevet med 0,1 mio. kr.
* Børne- og Undervisningsministeriet har sendt brev om ændrede krav i forbindelse med den kommende regnskabsindberetning, både for så vidt angår indhold/paradigme og tekniske vilkår/forudsætninger.

**Ad 4. MTU 2020**

*Orientering og drøftelse*

Dorte Fristrup præsenterede kort årets MedarbejderTrivselUndersøgelse, som generelt viser en positiv udvikling siden forrige undersøgelse i 2017. Resultaterne viser øget arbejdsglæde og større tilfredshed med skolens ledelse, særligt omkring dialog og kommunikation. Processen med behandling og opfølgning på undersøgelsen er trukket ud på grund af Corona, men er nu ved at blive skubbet i gang, med fokus på samarbejde, arbejdsforhold, arbejdsmængde og trivsel samt læring og udvikling. Den nærmere proces tilrettelægges i SU, som også lidt senere skal se på, om der fremover evt. skal anvendes et andet koncept og en anden leverandør end Ennova. Lars Nordam nævnte undersøgelsens APV del, hvor der gennem de senere år har været tendens til flere ønsker og krav til den fysiske indretning af arbejdspladsen samtidig med, at flere medarbejdere opholder sig på skolen hele arbejdsdagen. Skolens interne sikkerhedsorganisation har i en opfølgning på undersøgelsen spurgt nærmere ind til enkelte angivelser af mobbesituationer, som håndteres konkret.

Anne Storm Rasmussen glædede sig over at se den positive udvikling siden 2017. Helle Richard bemærkede, at der som følge af de senere års sammenfald af besparelser og nye opgaver stadig er udfordringer omkring arbejdsmængde, som det er vigtigt at holde fokus på.

Hanne Birkmose konkluderede, at der alt i alt er tale om en meget tilfredsstillende udvikling siden 2017, hvilket bestyrelsen tilsluttede sig.

**Ad 5. Godkendelse af foreløbigt budget for 2021**

# Godkendelse

Dorte Fristrup præsenterede kort det udsendte budgetudkast, som er baseret på regeringens forslag til finanslov og Region Midtjyllands oplæg til kapacitetsændringer i Aarhus-området, som indebærer en kapacitetsnedgang på en klasse for Århus Statsgymnasium. Kapacitetsnedgangen vil medføre en betydelig aktivitets- og indtægtsnedgang, og det vil derfor blive nødvendigt at gennemføre en personaletilpasning. Det er imidlertid hverken ønskeligt eller hensigtsmæssigt at iværksætte en egentlig personaletilpasning, før kapaciteten fastlægges endeligt i foråret 2021. Budgetudkastet lægger derfor op til et underskud på op til 1,7 mio. kr. i 2021, som forventes reduceret til 0,1 mio. i 2022, hvorefter der alt andet lige kan opnås budgetbalance.

Bestyrelsen drøftede budgetsituationen, og der var fuld tilslutning til at afvente den endelige beslutning om kapacitet, før der iværksættes egentlige personaletilpasninger i form af afskedigelser.

Det foreløbige budget for 2021 godkendtes, og danner hermed grundlag for nødvendige ledelsesmæssige beslutninger og dispositioner indtil det endelige budget for 2021 foreligger i marts 2021.

**Ad 6. Budgetopfølgning**

# Orientering

Charlotte Ernst orienterede kort om den aktuelle økonomiske status i forhold til det af bestyrelsen godkendte budget for 2020. Skolens aktiviteter har i 2020 været stærkt præget af Coronapandemien, som på nogle områder – fx rengøring, værnemidler og ekstraordinære kantinetilskud – har medført merudgifter, og på andre områder – fx rejseaktiviteter og studieture samt forbrugsafgifter – har medført mindreudgifter. Der forventes alt i alt nogenlunde budgetbalance mod en tidligere forventning om underskud på grund af færre elever end forudsat.

Den regnskabsmæssige implementering af den nye ferielov giver fortsat anledning til usikkerheder, som kan medføre ikke ubetydelige regnskabstekniske afvigelser i årsresultatet.

**Ad 7*.* Møde- og arbejdsplan for 2021**

# Godkendelse

I forlængelse af den udsendte plan bemærkede Dorte Fristrup, at der på marts mødet også skal tages stilling til en kommende justering af skolens studie- og ordensregler. Bestyrelsen vil på marts mødet også få forelagt et talmateriale i stil med de tal, som tidligere indgik i den årlige ledelsesrapport og resultatkontraktopfølgning. Marts mødet gøres lidt længere end sædvanligt for at sikre tilstrækkelig drøftelsestid.

Møde- og arbejdsplanen ajourføres med hensyn til indhold og datoer.

**Ad 8. Evt.**

Christoffer Bundgaard fortalte kort om elevrådets arbejde. Lars Nordam nævnte, at der i november har været afholdt en pædagogisk dag med fokus på evaluering og karaktergivning.

Anne Storm Rasmussen er blevet udnævnt til kommende rektor for Erhvervsakademiet – tillykke fra bestyrelsen.

Hanne Birkmose takkede for et godt møde, og ønskede alle glædelig jul.

Godkendt af bestyrelsen på møde den 25. marts 2021:

Rektor Dorte Fristrup

Hanne Birkmose Anne Storm Rasmussen Carsten Aude

Formand

Lene Bak Ouafa Rian Helle Richardt

Jannie F. Therkelsen Asger K. Sørensen Frida Wamsler

\*\*\*